Cristian Pîrvulescu: Prin anunțul candidaturii, Nicușor Dan a furat startul, punând partidele în defensivă
Politologul Cristian Pârvulescu spune că prin anunțul privind intenția de a candida la Președinție Nicușor Dan a 'furat startul' punând partidele în defensivă, transmite news.ro. Potrivit analistului, candidatura acestuia este 'redutabilă' pentru că e un independent, iar dacă va fi susținut de PNL, care are organizații în multe zone rurale, are șanse să câștige alegerile. 'Dacă nu este susținut de PNL și rămâne doar cu USR, devine complicat', consideră Pîrvulescu. Pe de altă parte, afirmă politologul, la acest moment, românii sunt înclinați spre un independent, cu atât mai mult unul cunoscut, care are 'o istorie a luptei cu partidul și cu mafia' și care 'nu e străin total de politică'. Despre Ilie Bolojan, analistul spune că acesta a înțeles că acum 'nu e momentul politicienilor'.